CELEX: 32020D1353
Language: fi
Date: 2020-09-25 00:00:00
Title: Neuvoston täytäntöönpanopäätös (EU) 2020/1353, annettu 25 päivänä syyskuuta 2020, tilapäisen tuen myöntämisestä Puolan tasavallalle asetuksen (EU) 2020/672 nojalla työttömyysriskien lieventämiseksi hätätilassa covid-19:n leviämisen seurauksena

29.9.2020   
               
               
                  FI
               
               
                  Euroopan unionin virallinen lehti
               
               
                  L 314/45
               
            
         NEUVOSTON TÄYTÄNTÖÖNPANOPÄÄTÖS (EU) 2020/1353,
         annettu 25 päivänä syyskuuta 2020,
         tilapäisen tuen myöntämisestä Puolan tasavallalle asetuksen (EU) 2020/672 nojalla työttömyysriskien lieventämiseksi hätätilassa covid-19:n leviämisen seurauksena
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon eurooppalaisen hätätilasta aiheutuvien työttömyysriskien lieventämisen tilapäisen tukivälineen (SURE) perustamisesta covid-19:n leviämisen seurauksena 19 päivänä toukokuuta 2020 annetun neuvoston asetuksen (EU) 2020/672 (1) ja erityisesti sen 6 artiklan 1 kohdan,
         ottaa huomioon Euroopan komission ehdotuksen,
         sekä katsoo seuraavaa:
         
                     (1)
                  
                  
                     Puola pyysi 6 päivänä elokuuta 2020 unionilta taloudellista apua täydentääkseen kansallisia toimiaan, joilla se pyrkii lieventämään covid-19:n leviämisen vaikutuksia ja käsittelemään taudin leviämisen sosioekonomisia seurauksia työntekijöille ja itsenäisille ammatinharjoittajille.
                  
               
                     (2)
                  
                  
                     On odotettavissa, että covid-19:n leviäminen ja Puolan toteuttamat poikkeukselliset toimenpiteet taudin leviämisen ja sen sosioekonomisten ja terveyteen liittyvien vaikutusten rajoittamiseksi vaikuttavat perinpohjaisella tavalla maan julkiseen talouteen. Komission kevään 2020 talousennusteen mukaan Puolan julkistalouden alijäämän odotettiin olevan 9,5 prosenttia ja julkisen velan 58,5 prosenttia suhteessa bruttokansantuotteeseen (BKT) vuoteen 2020 loppuun mennessä. Komission kesän 2020 väliennusteen mukaan Puolan BKT:n ennustetaan supistuvan 4,6 prosenttia vuonna 2020.
                  
               
                     (3)
                  
                  
                     Covid-19:n leviämisen vuoksi huomattava osa Puolan työvoimasta on joutunut keskeyttämään työssäkäynnin tai työnhaun. Tämä on johtanut siihen, että johdanto-osan 4–8 kappaleessa mainittuihin itsenäisten ammatinharjoittajien, kaikkien sosiaalisten osuuskuntien (työntekijöiden määrästä riippumatta) ja enintään 50 henkeä työllistävien yritysten sosiaaliturvamaksujen alentamiseen, itsenäisille ammatinharjoittajille ja siviilioikeudellisten sopimusten nojalla työskenteleville myönnettävään työnkeskeytysajan etuuteen, palkkoihin ja sosiaaliturvamaksuihin myönnettäviin tukiin, itsenäisille ammatinharjoittajille, joilla ei ole työntekijöitä, myönnettäviin tukiin ja itsenäisille ammatinharjoittajille, mikroyrityksille ja valtiosta riippumattomille järjestöille myönnettäviin tuiksi muunnettavissa oleviin lainoihin liittyvät Puolan julkiset menot ovat kasvaneet äkillisesti ja voimakkaasti.
                  
               
                     (4)
                  
                  
                     Puolan 6 päivänä elokuuta 2020 päivätyssä pyynnössä mainitulla, ”covid-19-taudin ja muiden tartuntatautien ehkäisemistä, niitä koskevia vastatoimia ja hävittämistä sekä niiden aiheuttamien kriisitilanteiden ehkäisemistä koskevista erityisistä ratkaisuista 2 päivänä maaliskuuta 2020 annetulla säädöksellä” (2) otettiin käyttöön itsenäisten ammatinharjoittajien, kaikkien sosiaalisten osuuskuntien (työntekijöiden määrästä riippumatta) ja enintään 50 henkeä työllistävien yritysten sosiaaliturvamaksujen tilapäinen alennus työpaikkojen suojelemiseksi covid-19:n leviämisen johdosta. Alennusta sovellettiin maaliskuusta toukokuuhun 2020. Enintään 10 henkeä työllistävät yritykset ja useimmat itsenäiset ammatinharjoittajat sekä kaikki sosiaaliset osuuskunnat (työntekijöiden määrästä riippumatta) saattoivat hyötyä täysimääräisestä alennuksesta, kun taas 10–50 henkeä työllistävien yhteisöjen osalta alennus oli 50 prosenttia. Sosiaaliturvamaksujen tilapäistä alentamista voidaan pitää asetuksessa (EU) 2020/672 tarkoitettuja työajan lyhentämisjärjestelyjä vastaavana toimenpiteenä, koska sen tavoitteena on suojella itsenäisiä ammatinharjoittajia tulojen vähentymiseltä tai menetykseltä, ja enintään 50 työntekijää työllistävien yritysten ja kaikkien sosiaalisten osuuskuntien osalta se tukee yritysten työntekijöitä edellyttäen, että heidän työsuhteensa säilyy toimenpiteen päättymiseen saakka. Sosiaaliturvamaksujen tilapäisestä alentamisesta seuraa valtiolle tulonmenetys, jonka voidaan asetusta (EU) 2020/672 sovellettaessa katsoa vastaavan julkisia menoja.
                  
               
                     (5)
                  
                  
                     Lisäksi viranomaiset ovat ottaneet käyttöön sellaisille itsenäisille ammatinharjoittajille ja siviilioikeudellisten sopimusten nojalla työskenteleville tarkoitetun työnkeskeytysajan etuuden, joiden tulot ovat laskeneet kriisin vuoksi. Toimenpiteellä kompensoidaan tulojen laskua myöntämällä kertasuoritteinen etuus itsenäisille ammatinharjoittajille (50 tai 80 prosenttia vähimmäispalkasta tulojen laskun määrästä riippuen) ja epätyypillisissä työsuhteissa oleville (enintään 80 prosenttia vähimmäispalkasta).
                  
               
                     (6)
                  
                  
                     Käyttöön on otettu palkkoihin ja sosiaaliturvamaksuihin myönnettävät tuet, joiden edellytyksenä on liikevaihdon supistuminen kriisin vuoksi. Yritykset voivat koostaan riippumatta pyytää tilapäistä tukea palkkakulujensa ja sosiaaliturvamaksujensa rahoittamiseen. Palkkoihin ja sosiaaliturvamaksuihin myönnettäviä tukia voidaan pitää asetuksessa (EU) 2020/672 tarkoitettuja työajan lyhentämisjärjestelyjä vastaavana toimenpiteenä siltä osin kuin on kyse sellaisille yrityksille ja muille yhteisöille aiheutuneista kuluista, joissa on käytössä lyhennetty työaika tai jotka vähentävät työaikaa vapaaehtoisesti, tai silloin, kun työtekijät olivat yhtäjaksoisessa työsuhteessa viimeisimpien käytettävissä olevien toteutumatietojen päivämäärään saakka, sillä se edellyttää, että yritykset säilyttävät työpaikat joko lyhennetyn työajan soveltamisen ajan tai viimeisimpien käytettävissä olevien toteutumatietojen päivämäärään saakka.
                  
               
                     (7)
                  
                  
                     Viranomaiset ovat ottaneet käyttöön tuet itsenäisille ammatinharjoittajille, joilla ei ole työntekijöitä. Tuilla rahoitetaan tilapäisesti osa sellaisten luonnollisten henkilöiden harjoittaman yritystoiminnan kuluista, joilla ei ole työntekijöitä. Tuen määrä riippuu liikevaihdon supistumisen asteesta ja on 50–90 prosenttia vähimmäispalkasta.
                  
               
                     (8)
                  
                  
                     Viranomaiset ovat ottaneet lisäksi käyttöön toimenpiteen, jolla myönnetään itsenäisten ammatinharjoittajien, mikroyritysten ja valtiosta riippumattomien järjestöjen avustuksiksi muunnettavissa olevia lainoja. Toimenpiteellä myönnetään enintään 5 000 Puolan zlotyn suuruisia mikrolainoja. Lainat voidaan muuntaa avustuksiksi, jos saaja jatkaa toimintaa kolmen kuukauden ajan sen jälkeen, kun laina on maksettu. Julkisia menoja koskevan vaatimuksen täyttämiseksi asetuksen (EU) 2020/672 nojalla olisi tuettava ainoastaan avustuksiksi muunnettavissa oleviin lainoihin liittyviä menoja.
                  
               
                     (9)
                  
                  
                     Puola täyttää taloudellisen avun pyytämiselle asetuksen (EU) 2020/672 3 artiklassa säädetyt edellytykset. Puola on toimittanut komissiolle asianmukaisen näytön siitä, että toteutuneet ja suunnitellut julkiset menot ovat kasvaneet 11 668 118 894 euroa 1 päivästä helmikuuta 2020 covid-19:n leviämisen sosioekonomisten vaikutusten lieventämiseksi toteutettujen kansallisten toimenpiteiden johdosta. Kyseessä on äkillinen ja voimakas kasvu, sillä se liittyy sekä uusiin toimenpiteisiin että nykyisten toimenpiteiden laajentamiseen ja kyseiset toimenpiteet kattavat huomattavan osan yrityksistä ja työvoimasta Puolassa.
                  
               
                     (10)
                  
                  
                     Komissio on asetuksen (EU) 2020/672 6 artiklan mukaisesti kuullut Puolaa ja varmistanut niiden toteutuneiden ja suunniteltujen julkisten menojen äkillisen ja voimakkaan kasvun, jotka liittyvät suoraan työajan lyhentämisjärjestelyihin ja vastaaviin toimenpiteisiin.
                  
               
                     (11)
                  
                  
                     Puolalle olisi sen vuoksi myönnettävä taloudellista apua maan auttamiseksi selviytymään covid-19:n leviämisen aiheuttaman talouden vakavan häiriön sosioekonomisista vaikutuksista. Komission olisi tehtävä päätökset erien ja osaerien maturiteeteista, suuruudesta ja maksamisesta tiiviissä yhteistyössä kansallisten viranomaisten kanssa.
                  
               
                     (12)
                  
                  
                     Tällä päätöksellä ei saisi rajoittaa sisämarkkinoiden toiminnan vääristymiseen liittyvien mahdollisten menettelyjen, erityisesti perussopimuksen 107 ja 108 artiklan mukaisten menettelyjen, tuloksia. Sillä ei poisteta jäsenvaltioille perussopimuksen 108 artiklan nojalla kuuluvaa velvoitetta ilmoittaa komissiolle mahdollisista valtiontuista.
                  
               
                     (13)
                  
                  
                     Puolan olisi ilmoitettava komissiolle suunniteltujen julkisten menojen toteutumisesta säännöllisin väliajoin, jotta komissio voi arvioida, missä määrin Puola on toteuttanut kyseiset menot.
                  
               
                     (14)
                  
                  
                     Päätös taloudellisen avun myöntämisestä on tehty ottaen huomioon Puolan tämänhetkiset ja odotettavissa olevat tarpeet sekä muiden jäsenvaltioiden asetuksen (EU) 2020/672 nojalla jo toimittamat tai suunnitteilla olevat taloudellisen avun pyynnöt, soveltaen samalla yhdenvertaisen kohtelun, solidaarisuuden, oikeasuhteisuuden ja avoimuuden periaatteita. Erityisesti lainan määrä on määritetty siten, että varmistetaan asetuksessa (EU) 2020/672 täsmennettyjen lainasalkkuun sovellettavia toiminnan vakautta koskevien sääntöjen noudattaminen,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Puola täyttää asetuksen (EU) 2020/672 3 artiklassa säädetyt edellytykset.
         
         
            2 artikla
            
               1.   Unioni asettaa Puolan saataville enintään 11 236 693 087 euron lainan. Lainan keskimääräinen enimmäismaturiteetti on 15 vuotta.
            
            
               2.   Tällä päätöksellä myönnetyn taloudellisen avun saatavuusaika on 18 kuukautta tämän päätöksen voimaantuloa seuraavasta päivästä alkaen.
            
            
               3.   Komissio asettaa unionin taloudellisen avun Puolan saataville enintään kymmenessä erässä. Kukin erä voidaan maksaa yhdessä tai useammassa osaerässä. Ensimmäisen erän osaerien maturiteetit voivat olla pidempiä kuin 1 kohdassa tarkoitettu keskimääräinen enimmäismaturiteetti. Tällöin seuraavien osaerien maturiteetit on asetettava niin, että 1 kohdassa tarkoitettu keskimääräinen enimmäismaturiteetti toteutuu, kun kaikki erät on maksettu.
            
            
               4.   Ensimmäinen erä maksetaan sillä edellytyksellä, että asetuksen (EU) 2020/672 8 artiklan 2 kohdassa säädetty lainasopimus on tullut voimaan.
            
            
               5.   Puola maksaa asetuksen (EU) 2020/672 4 artiklassa tarkoitetut unionin rahoituskustannukset kunkin erän osalta sekä tämän artiklan 1 kohdan mukaisesti myönnettyyn lainaan liittyvästä rahoituksesta unionille mahdollisesti aiheutuvat maksut, kulut ja menot.
            
            
               6.   Komissio päättää erien suuruudesta ja maksamisesta sekä osaerien suuruudesta.
            
         
         
            3 artikla
            Puola voi rahoittaa seuraavia toimenpiteitä:
            
                        a)
                     
                     
                        sosiaaliturvamaksujen alentaminen, sellaisena kuin siitä säädetään ”covid-19-taudin ja muiden tartuntatautien ehkäisemistä, niitä koskevia vastatoimia ja hävittämistä sekä niiden aiheuttamien kriisitilanteiden ehkäisemistä koskevista erityisistä ratkaisuista 2 päivänä maaliskuuta 2020 annetun säädöksen” 31zo §:ssä, itsenäisten ammatinharjoittajien ja kaikkien sosiaalisten osuuskuntien (työntekijöiden määrästä riippumatta) tukemiseen liittyvien menojen osalta ja enintään 50 henkeä työllistävien yritysten sellaisten menojen osalta, jotka liittyvät yhtäjaksoisessa työsuhteessa olleisiin työntekijöihin;
                     
                  
                        b)
                     
                     
                        itsenäisille ammatinharjoittajille ja siviilioikeudellisten sopimusten nojalla työskenteleville myönnettävä työnkeskeytysajan etuus, sellaisena kuin siitä säädetään ”covid-19-taudin ja muiden tartuntatautien ehkäisemistä, niitä koskevia vastatoimia ja hävittämistä sekä niiden aiheuttamien kriisitilanteiden ehkäisemistä koskevista erityisistä ratkaisuista 2 päivänä maaliskuuta 2020 annetun säädöksen” 15zq ja 15zua §:ssä;
                     
                  
                        c)
                     
                     
                        palkkoihin ja sosiaaliturvamaksuihin myönnettävät tuet yrityksille ja muille yhteisöille, joissa on käytössä lyhennetty työaika, jotka lyhentävät työaikaa vapaaehtoisesti tai joiden työntekijät olivat yhtäjaksoisessa työsuhteessa, sellaisina kuin niistä säädetään ”covid-19-taudin ja muiden tartuntatautien ehkäisemistä, niitä koskevia vastatoimia ja hävittämistä sekä niiden aiheuttamien kriisitilanteiden ehkäisemistä koskevista erityisistä ratkaisuista 2 päivänä maaliskuuta 2020 annetun säädöksen” 15 g, 15ga, 15gg, 15zzb, 15zze ja 15zze2 §:ssä;
                     
                  
                        d)
                     
                     
                        tuet itsenäisille ammatinharjoittajille, joilla ei ole työntekijöitä, sellaisina kuin niistä säädetään ”covid-19-taudin ja muiden tartuntatautien ehkäisemistä, niitä koskevia vastatoimia ja hävittämistä sekä niiden aiheuttamien kriisitilanteiden ehkäisemistä koskevista erityisistä ratkaisuista 2 päivänä maaliskuuta 2020 annetun säädöksen” 15zzc §:ssä;
                     
                  
                        e)
                     
                     
                        itsenäisille ammatinharjoittajille, mikroyrityksille ja valtiosta riippumattomille järjestöille myönnettävät tuiksi muunnettavissa olevat lainat tuiksi tosiasiallisesti muunnetun määrän osalta, sellaisina kuin niistä säädetään ”covid-19-taudin ja muiden tartuntatautien ehkäisemistä, niitä koskevia vastatoimia ja hävittämistä sekä niiden aiheuttamien kriisitilanteiden ehkäisemistä koskevista erityisistä ratkaisuista 2 päivänä maaliskuuta 2020 annetun säädöksen” 15zzd ja 15zzda §:ssä.
                     
                  
         
            4 artikla
            Puolan on ilmoitettava suunniteltujen julkisten menojen toteutumisesta komissiolle viimeistään 30 päivänä maaliskuuta 2021 ja sen jälkeen kuuden kuukauden välein, kunnes kyseiset suunnitellut julkiset menot ovat toteutuneet täysimääräisinä.
         
         
            5 artikla
            Tämä päätös on osoitettu Puolan tasavallalle.
            Tämä päätös tulee voimaan päivänä, jona se annetaan tiedoksi vastaanottajalle.
         
         
            6 artikla
            Tämä päätös julkaistaan Euroopan unionin virallisessa lehdessä.
         
         
            Tehty Brysselissä 25 päivänä syyskuuta 2020.
            
               
                  Neuvoston puolesta
               
               
                  Puheenjohtaja
               
               M. ROTH
            
         
         
            (1)  EUVL L 159, 20.5.2020, s. 1.
         
            (2)  Puolan virallinen lehti 2020, kohta 374, sellaisena kuin se on muutettuna.